SKRIFTLIG FORESPØRGSEL P-0592/02

af Marianne Thyssen (PPE-DE) til Kommissionen

(25. februar 2002)

Om: Obligatorisk ansvarsforsikring for motorkøretøjer forsikringsselskabers pligt til at acceptere forsikringstagere

På grundlag af artikel 3 i direktiv 72/166/EØF(1) om indbyrdes tilnærmelse af medlemsstaternes lovgivning om ansvarsforsikring for motorkøretøjer har hver medlemsstat truffet alle formålstjenlige foranstaltninger for at sikre, at erstatningsansvaret for køretøjer, der er hjemmehørende i det pågældende land, er dækket af en forsikring.

I praksis viser det sig imidlertid, at visse forsikringsselskaber kun vil acceptere forsikringstagere, der udgør en (meget) ringe forsikringsrisiko, idet forsikringsselskaberne navnlig tager udgangspunkt i den statistiske risiko for, at en given forsikringstager forårsager skader, der udløser erstatningskrav. Forsikringsselskaberne sigter således mod de nicher på forsikringsmarkedet, hvor risikoen for udbetaling af erstatning er minimal og chancen for fortjeneste maksimal.

Denne strategi medfører, at bilister, der ud fra et rent statistisk synspunkt udgør en større forsikringsrisiko, for eksempel unge mennesker og pensionister, får stadig vanskeligere ved at finde et forsikringsselskab, der er rede til at forsikre dem, selv om de endnu aldrig har forårsager skader, der har medført erstatningskrav. Dette medfører i praksis, at antallet af ikke-forsikrede bilister vokser, hvilket har forskellige konsekvenser, som f.eks. dels en vækst i antallet af flugtbilister og dels udelukkelse af bestemte personer fra anvendelse af bestemte transportmidler på grundlag af helt vilkårlige afgørelser i forsikringsselskaberne.

Mener Kommissionen ikke, at denne politik fra forsikringsselskabernes side underminerer det princip, der er grundlaget for forsikringspligten, nemlig af sikre risikodækning? Har Kommissionen til hensigt at forelægge forslag til retsakter, der hindrer denne kommercielle praksis? Anser Kommissionen det med henblik på sikring af loyal konkurrence på det indre marked ikke for hensigtsmæssigt at pålægge forsikringsselskaberne en generel pligt til på visse betingelser at acceptere alle forsikringstagere, der ikke har fået køreforbud af en domstol?

(1) EFT L 103 af 2.5.1972, s. 1.

Svar afgivet på Kommissionens vegne af Frederik Bolkestein

(26. marts 2002)

Det er rigtigt, at det for visse grupper af bilister, som udgør en høj forsikringsrisiko, er svært og meget dyrt at få forsikringsdækning for deres motorkøretøjer. Som det ærede medlem påpeger, kan dette medføre en stigning i antallet af ikke-forsikrede bilister. Visse medlemsstater har imidlertid, hvor det har været nødvendigt, etableret ordninger med henblik på at sikre, at alle bilister har adgang til obligatorisk forsikringsdækning, uanset hvilken risiko de udgør. I forbindelse med den revision af direktiverne om motorkøretøjsforsikring, som Kommissionen er ved at gennemføre, har ingen af medlemsstaternes nationale eksperter anført, at det skulle være nødvendigt at indføre en harmoniseret EU-ordning til dette formål.

Det skal desuden bemærkes, at det kontraktlige forhold mellem forsikringsselskaber (eller andre finansielle institutioner) og deres kunder er baseret på princippet om frihed med hensyn til indgåelse af kontrakter og fastsættelse af priser, således at ingen af parterne kan pålægges at indgå en forsikringsforpligtelse. Ved det tredje skadesforsikringsdirektiv (direktiv 92/49/EØF)(1) blev friheden til at fastsætte præmier slået fast, ligesom det blev forbudt at kræve forudgående godkendelse eller løbende anmeldelse af tariffer og policer, også inden for motorkøretøjsforsikring, idet målet er at gennemføre det indre marked for forsikringsvirksomhed.

Kommissionen er af den overbevisning, at et gennemsigtigt og integreret indre marked for forsikringstjenester, hvor der er reel konkurrence mellem de selskaber, der tilbyder ansvarsforsikring for motorkøretøjer, vil gøre det lettere og billigere for borgerne at opnå forsikringsdækning for deres køretøjer.

(1) Direktiv 92/49/EØF, EFT L 228 af 11.8.1992.